Drie sterf in Centurion-ongelukArgieffoto: @WCHEMS/Twitter Drie persone is Sondagoggend dood tydens ŉ ongeluk op die N1 by die Bothalaan-afrit in Centurion. “Drie persone het buite die motor op die gras gelê toe paramedici omstreeks 05:00 by die toneel opgedaag het,” het Ineke van Huyssteen, woordvoerder van ER24, gesê. “Hulle is vermoedelik tydens die ongeluk uit die motor geslinger. Twee van dié persone het noodlottige beserings opgedoen en is op die toneel dood verklaar. Die derde persoon, wat buite die motor gelê het, het ernstige beserings opgedoen en hy is na ŉ hospitaal geneem vir verdere behandeling.” ŉ Persoon, wat steeds in die wrak van die motor vasgekeer was, het ook noodlottige beserings opgedoen en is ook op die toneel dood verklaar. Daar was nie ŉ ander voertuig by die ongeluk betrokke nie. Plaaslike owerhede stel ondersoek in.